Entinen sisäministeri ja nykyinen eduskunnan varapuhemies vaatii rajatarkastuksia terroristien maahantulon estämiseksi.

Kari Salonen

Eduskunnan ensimmäinen varapuhemies Mauri Pekkarinen.

Eduskunnan varapuhemies Mauri Pekkarinen vaatii hallitusta ryhtymään pikaisesti toimiin täysimittaisten rajatarkastusten ottamiseksi uudelleen käyttöön. Kyse olisi hänen mukaansa oltava määräaikaisesta toimenpiteestä kohonneen terrorismin uhan vuoksi.

Näin on jo toimittu useassa EU-maassa, Pekkarinen muistuttaa.

Pekkarinen käsitteli terrorismin uhkaa ja rajatarkastusten tarvetta lauantaina iltapäivällä keskustan Keski-Suomen piirin kokouksessa esittämässään puheenvuorossa.

MT:n sunnuntaina tavoittama Pekkarinen korostaa, että hän ei puheessaan ottanut millään tavalla kantaa turvapaikanhakijoihin. Turvapaikanhakijoiden maahantulon proseduuri on hänen mukaansa toimiva eikä siihen ole tarpeen millään muotoa puuttua.

"He ilmoittautuvat maahan tultuaan viranomaisille ja rekisteröityvät. Sen sijaan ne eivät viranomaisille ilmoittaudu, joilla on kytköksiä terrorismiin."

Sen sijaan terroristisia aikeita hautoville Schengen-alueelle pääseminen tarkoittaa nykytilanteessa sitä, että he pystyvät sen jälkeen siirtymään vapaasti maasta toiseen. Sitä ei voida Pekkarisen mukaan estää millään muulla kuin rajakontrollilla.

"Tämä ei ole Schengenin sopimuksen eikä Dublinin sopimuksen piirustusten mukainen käytäntö, mutta tässä tilanteessa tarpeen. Toivon, että hallitus tarkastelee rajatarkastusten käyttöönottoa mahdollisimman pikaisesti", Pekkarinen toteaa MT:lle.

Hän korostaa puhuvansa rajatarkastuskäytännöistä "nimenomaan entisenä sisäministerinä". Pekkarinen oli sisäministerinä Esko Ahon hallituksessa vuosina 1991–1995.

"Sisäministerinä tehtäviini kuuluivat sekä pakolais- että rajavalvonta-asiat."